钦定古今图书集成/明伦汇编/氏族典/第430卷 > 赵鼎
## 钦定古今图书集成/明伦汇编/氏族典/第430卷 > 赵鼎

按《宋史赵鼎传》：“鼎字元镇，解州闻喜人。登崇宁五年
进士第，对策斥章惇误国，累官开封士曹。高宗即位，
枢密院张浚荐之，除司勋郎官，擢右司谏，旋迁殿中
侍御史，又迁侍御史，拜御史中丞，除端明殿学士，签
书枢密院事。会辛企宗除节度使，鼎言企宗非军功，
忤旨，出奉祠，除知平江府，改知建康，又移知洪州。召”
拜参知政事。为朱胜非所忌，除知枢密院、都督川、陕
诸军事。及朝辞，上曰：“卿岂可远去？”遂拜尚书右仆射、
同中书门下平章事。张浚久废，鼎言浚可大任，乃召
浚，制以鼎守左仆射，张浚守右仆射。浚与鼎不和，鼎
以观文殿大学士知绍兴府。浚去位，乃召拜尚书左
仆射、同中书门下平章事。会殿中侍御史张戒论给
事中勾涛，涛言“戒之击臣，乃赵鼎意”，因诋鼎结台谏
及诸将。上闻，疑鼎引疾求免，乃以忠武节度使出知
绍兴府，寻改奉国军节度使。秦桧率执政往饯其行，
鼎不为礼。桧憾之，讽谢祖信论鼎尝受张邦昌伪命，
遂夺节度。御史中丞王次翁又论谪官居兴化军，论
者不已。又责清远军节度副使，潮州安置。在潮五年，
杜门谢客，时事不挂口。中丞詹大方诬其受贿，属潮
守放编置人。移吉阳军，得疾，遂不食而死。孝宗即位，
谥“忠简。”